Għawdex qatt ma ra l-ġid li qed jesperjenza bħalissa. In-negattività tal-oppożizzjoni Nazzjonalista qed tipprova ttappan il-ġid miksub f'Għawdex f'din il-legislatura. Għawdex qatt ma esperjenza l-ġid li qed jesperjenza bħalissa b'ħolqien ta' impjiegi rekord, rekord ta' investiment attirat, tkabbir ekonomiku bla preċedent u turiżmu li qed ikompli jisplodi 'l fuq b'lukandi mimlija anke fix-shoulder months. Il-fatti jitkellmu waħedhom. It-turizmu hija storja ta' suċċess b'żidiet fil-viżitaturi lokali u internazzjonali. Għawdex huwa destinazzjoni turistika ta' kwalità u l-istatistika uffiċjali turi li l-gżira irnexxielha tiġbed turist li huwa ta' kwalità ogħla minn dak tal-medja nazzjonali. Is-suq Għawdxi sena wara sena qed juri żieda inkoraġġanti. Statistika kkonfermat ukoll kif in-numru ta' Għawdxin jirreġistraw għax-xogħol ukoll naqas b'terz tul din l-amministrazzjoni, wara li kien kiber matul il-leġislatura li għaddiet. Bħalissa, in-numru ta' nies jirreġistraw huwa fl-inqas livelli osservati fl-aħħar snin. Bejn l-2013 u l-2015, kien hemm total ta' 1,351 xogħol għall-Għawdxin li minnhom 1,090 xogħol f'Għawdex stess. Filwaqt li fl-2012 il-prodott gross domestiku ta' Għawdex kiber bi €3.5 miljun, it-tkabbir matul l-2015 kien ta' €35 miljun, jiġifieri għaxar darbiet aktar mill-aħħar sena tal-amministrazzjoni preċedenti. Dawn iċ-ċifri maħruġa mill-Uffiċċju Nazzjonali tal-Istatistika jikkonfermaw li taħt din l-amministrazzjoni, Għawdex finalment qed jiġi megħjun sabiex jilħaq il-potenzjal tiegħu. Filwaqt li fl-2012 il-prodott gross domestiku ġġenerat fil-gżira Għawdxija kiber b'1.1% biss meta mqabbel mat-tkabbir ta' 4.8% f'Malta, matul l-2015 it-tkabbir f'Għawdex laħaq dak f'Malta. Dan minkejja l-aċċellerazzjoni qawwija fir-rata tat-tkabbir ekonomiku f'Malta. Huwa diġà magħruf li r-rata ta' tkabbir ekonomiku ta' pajjiżna fl-2015 kienet id-doppju ta' dik fl-aħħar sena tal-amministrazzjoni preċedenti. Issa l-istatistika uffiċjali turi li matul l-2015, il-prodott gross domestiku Għawdxi kiber b'9.6%, għaxar darbiet aktar mill-2012. Fir-rigward tal-mina, wieħed jibqa' mmeraviljat kif f'ħamsa u għoxrin sena, il-Partit Nazzjonalista fil-Gvern m'għamel xejn f'dan ir-rigward u kellu jkun il-Gvern preżenti li beda studji tekniċi dwar il-fattibilità tat-tali mina sabiex jivverifika jekk din il-link permanenti tistax issir sabiex tiżdied l-aċċessibilità ta' Għawdex.. Rigward l-aċċessibilità diġitali, wieħed irid iżomm quddiem għajnejh li kellu jkun dan il-Gvern li beda l-istudji u li vvota €3.2 miljun biex isir fibre optic cable alternattiv tant meħtieg bejn Malta u Għawdex. Miexi b'pass mgħaġġel ukoll u ser jibda jopera fix-xhur li ġejjin is-servizz tal-fast ferry, proġett li falla madwar 15-il sena ilu taħt Gvern tal-PN. Ma nistgħux ninsew ukoll l-kumpanija Gozo Channel, din il-kumpanija li kienet qed tagħmel telf ta' €1.2 miljun fl-2012, imma li fl-2016 irregistrat €1.8 miljun fi profitt. Rigward l-awtonomija għall-Għawdxin, il-Partit Nazzjonalista nesa li se jkun il-Gvern preżenti Laburista li se jniedi proċess ta' konsultazzjoni dwar White Paper dwar devoluzzjoni ta' poteri lil Għawdex. Il-Ministeru għal Għawdex huwa kommess li jkompli jaħdem biex ikompli jżid l-aċċessibbilità t'Għawdex bil-fatti u mhux bil-paroli. Ser inkomplu ninvestu fi proġetti li jagħtu dak il-valur miżjud lil Għawdex biex b'hekk inkomplu noħolqu l-ġid. Ġid li ser jibbenefika minnu kulħadd.